**NÁRODNÁ RADA SLOVENSKEJ REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VI. volebné obdobie**

Číslo: CRD-1562/2015

### 1689a

### S p o l o č n á s p r á v a

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Ľubomíra Petráka a Igora Chomu na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (tlač 1689)** **vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre verejnú správu a regionálny rozvoj ako gestorský výbor k **návrhu** **poslancov Národnej rady Slovenskej republiky Ľubomíra Petráka a Igora Chomu na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (tlač 1689)** podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 1988 z 29. septembra 2015 pridelila  **návrh poslancov Národnej rady Slovenskej republiky Ľubomíra Petráka a Igora Chomu na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (tlač 1689)** na prerokovanie týmto výborom:

 **Ústavnoprávnemu výboru Národnej rady Slovenskej republiky,**

**Výboru Národnej rady Slovenskej republiky pre financie a rozpočet**

**a**

**Výboru Národnej rady Slovenskej republiky pre verejnú správu a regionálny rozvoj;**

 Výbory prerokovali predmetný návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

 Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

 **Ústavnoprávny výbor Národnej rady Slovenskej republiky** uznesením č. 707 z 3. novembra 2015 s návrhom zákona **súhlasil** odporučil ho Národnej rade Slovenskej republiky **schváliť.**

  **Výbor Národnej rady Slovenskej republiky pre financie a rozpočet** uznesením č. 478 z 3. novembra 2015 s návrhom zákona **súhlasil** a odporučil ho Národnej rade Slovenskej republiky **schváliť.**

  **Výbor Národnej rady Slovenskej republiky pre verejnú správu a regionálny rozvoj** uznesením č. 275 z 3. novembra 2015 s návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

 Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce a doplňujúce návrhy.

V čl. I 3. bod znie:

„3. V § 2 ods. 2 sa slová „ na zotavenie“ nahrádzajú slovami „v rozsahu podľa osobitného predpisu3) alebo v rozsahu podľa kolektívnej zmluvy, ktorá je záväzná pre obec ako zamestnávateľa“.“

Z dôvodu zosúladenia terminológie so Zákonníkom práce sa navrhuje vypustiť slovo „zotavenie“. Navrhovaný text v treťom bode zostáva bez zmeny.

Výbor NR SR pre verejnú správu a regionálny rozvoj

**Gestorský výbor odporúča schváliť.**

V čl. I 4. bode § 2 ods. 3 sa nad slovom „fondu“ odkaz „6b)“ nahrádza odkazom „4)“, slová „poskytovania finančného príspevku“ sa nahrádzajú slovom „prispievania“ a text citácií poznámok pod čiarou k odkazom 4 až 6b sa nahrádza týmto textom:

„Poznámka pod čiarou k odkazu 4 znie:

„4) Zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov v znení neskorších predpisov.“.

Navrhovaná úprava sleduje zosúladenie s terminológiou používanou v Zákonníku práce. Vypustenie poznámok pod čiarou a úprava odkazov súvisí s návrhom nového znenia v štvrtom bode tohto návrhu zákona (nové znenie odseku 3 v § 2).

Výbor NR SR pre verejnú správu a regionálny rozvoj

**Gestorský výbor odporúča schváliť.**

V čl. I sa za 4. bod sa vkladá nový 5. bod, ktorý znie:

„5. Poznámky pod čiarou k odkazom 5 a 6 sa vypúšťajú.“.

Doterajší bod 5 sa následne prečísluje.

Ide o legislatívno-technickú úpravu, ktorá súvisí s navrhovanou úpravou v štvrtom bode tohto návrhu zákona.

Výbor NR SR pre verejnú správu a regionálny rozvoj

**Gestorský výbor odporúča schváliť.**

V čl. I sa za 4.bod vkladajú nové body 5 a 6, ktoré znejú:

„5. V § 3 ods. 1 sa slová „§ 4 ods. 7“ nahrádzajú slovami „ § 4 ods. 6“ a slová „ § 4 ods. 1 až 6“ sa nahrádzajú slovami „§ 4 ods. 1 až 5“.

6. V § 4 sa vypúšťajú odseky 4 a 9.“.“.

Doterajšie odseky 5 až 8 sa označujú ako odseky 4 až 7.

Doterajší bod 5 sa následne prečísluje.

Plat starostu obce určuje obecné zastupiteľstvo v súlade s § 11 ods. 4, písm. i) zákona č. 369/1990 Zb. o obecnom zriadení v znení neskorších predpisov a ustanoveniami zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov. Povinnosť každoročne prerokovávať plat starostu obce nie je uplatnená pri žiadnych iných volených funkcionároch a výška platu starostu obce nie je viazaná na žiadne iné kvalitatívne kritériá (s výnimkou ustanovenia §11 ods. 8), ktorých plnenie by malo vplyv na výšku platu starostu obce a vyžadovalo by pravidelné ročné prehodnocovanie. Úprava základného platu starostu obce podľa §3 ods. 1 v závislosti na výške priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu Slovenskej republiky za predchádzajúci kalendárny rok je automatická a nemôže byť zmenená rozhodnutím obecného zastupiteľstva. Obecné zastupiteľstvo môže na základe svojich kompetencií vyplývajúcich zo zákona o obecnom zriadení schváliť zmenu platu starostu (zvýšenie základného platu v súlade s §4 ods. 2) kedykoľvek, keď to uzná za vhodné. Z uvedených dôvodov nie sú predmetné ustanovenia zákona potrebné. V súvislosti s vypustením odsekov v doteraz platnom znení zákona je potrebné v § 3 ods. 1 prečíslovať vnútorné odkazy.

Výbor NR SR pre verejnú správu a regionálny rozvoj

**Gestorský výbor odporúča schváliť.**

 **V.**

 Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto:

 hlasovať spoločne o bodoch 1, 2, 3 a 4 s odporúčaním gestorského výboru **schváliť**.

**VI.**

 Gestorský výbor na základe stanovísk výborov vyjadrených v  uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča** Národnej rade Slovenskej republiky **návrh** **poslancov Národnej rady Slovenskej republiky Ľubomíra Petráka a Igora Chomu na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (tlač 1689)** v znení schválených pozmeňujúcich a doplňujúcich návrhov uvedených v spoločnej správe a  prednesených v rozprave **schváliť.**

Spoločná správa výborov Národnej rady Slovenskej republiky o **návrhu** **poslancov Národnej rady Slovenskej republiky Ľubomíra Petráka a Igora Chomu na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (tlač 1689a)** bola schválená v druhom čítaní uznesením gestorského výboru č. **283** z**10. novembra 2015**.Výbor určil poslanca **Tibora GLENDU**  za spoločného spravodajcu výborov.

Súčasne ho poveril

predniesť spoločnú správu výborov na schôdzi Národnej rady Slovenskej republiky,

navrhnúť Národnej rade Slovenskej republiky hlasovať o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom návrhu zákona **ihneď** po ukončení rozpravy k nemu (§ 83 ods. 4, a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov). Zároveň po skončení druhého čítania, pristúpiť k tretiemu čítaniu **ihneď** podľa § 84 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Igor C H O M A**, v. r.

predseda

Výboru NR SR pre verejnú správu

a regionálny rozvoj

V Bratislave 10. novembra 2015